Diari Oficial de la Generalitat Valenciana


Sumari del DOGV 6144, del 13-11-2009 (2009/13784)

RESOLUCIÓ de 5 de novembre de 2009, del director general de Personal de la Conselleria d'Educació, per la qual es convoca el procediment de provisió de places vacants per a funcionaris docents dels cossos de catedràtics i professors d'Ensenyança Secundària, professors tècnics de Formació Professional, catedràtics i professors d'escoles oficials d'idiomes, catedràtics i professors de música i arts escèniques, catedràtics, professors i mestres de taller d'arts plàstiques i disseny.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6144

Data del DOGV
:   13-11-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/13364


Data del document
:   05-11-2009

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 5 de novembre de 2009, del director general de Personal de la Conselleria d'Educació, per la qual es convoca el procediment de provisió de places vacants per a funcionaris docents dels cossos de catedràtics i professors d'Ensenyança Secundària, professors tècnics de Formació Professional, catedràtics i professors d'escoles oficials d'idiomes, catedràtics i professors de música i arts escèniques, catedràtics, professors i mestres de taller d'arts plàstiques i disseny. [2009/13020]
La Llei Orgànica 2/2006, de 3 de maig, d'Educació, en la seua disposició addicional sexta, apartat 4, determina que durant els cursos escolars en què no se celebren els concursos d'àmbit estatal a què es referix esta disposició, les diferents administracions educatives podran organitzar procediments de provisió referits a l'àmbit territorial la gestió de les quals els corresponga i destinats a la cobertura de les seues places, tot això sense perjuí que en qualsevol moment puguen realitzar processos de redistribució o de recol·locació dels seus efectius.
D'altra banda, en la disposició transitòria tercera d'esta es determina que, fins que no siguen desenrotllades les previsions contingudes en esta llei, que afecten la mobilitat per mitjà de concursos de trasllats del personal funcionari dels cossos docents que hi figuren, la mobilitat s'ajustarà a la normativa vigent a la seua entrada en vigor. En la disposició transitòria onze s'establix que, en les matèries, la regulació de les quals es remeta l'esmentada llei a ulteriors disposicions reglamentàries, i en tant estes no siguen dictades, seran aplicables, en cada cas, les normes d'este rang que ja eren aplicables en la data d'entrada en vigor d'esta, sempre que no s'oposen al que disposa esta.
Celebrat durant el curs 2008/2009 el concurs de trasllats d'àmbit nacional, es considera convenient, a fi d'assegurar la cobertura dels llocs vacants, que es determinen, i també per a garantir el dret a la mobilitat del personal docent, convocar procediment de provisió per a cobrir les places vacants de les plantilles orgàniques dels centres previstes d'acord amb la planificació general educativa per al curs 2009/2010.
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.
De conformitat amb les disposicions anteriorment citades i atés que hi ha places vacants als centres docents gestionats per esta administració, la provisió dels quals ha de fer-se entre funcionaris dels cossos que a continuació se citen, esta Direcció General, en virtut de les competències atribuïdes en l'article 11.6 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació (DOCV 5566, de 30.07.2007), ha resolt convocar procediment de provisió de places vacants referit al seu àmbit territorial de gestió d'acord amb les següents
BASES
Primera. Objecte i normativa d'aplicació
1.1. Es convoca procediment de provisió, d'acord amb les especificacions que se citen en la present resolució, per a cobrir places vacants entre funcionaris docents dels cossos de:
Catedràtics d'ensenyança secundària
Professors d'ensenyança secundària
Professors tècnics de formació professional
Catedràtics d'escoles oficials d'idiomes
Professors d'escoles oficials d'idiomes
Catedràtics de música i arts escèniques
Professors de música i arts escèniques
Catedràtics d'arts plàstiques i disseny
Professors d'arts plàstiques i disseny
Mestres de taller d'arts plàstiques i disseny
1.2. Este procediment de provisió es regirà per les disposicions següents:
La Llei Orgànica 2/2006, de 3 de maig, d'Educació (BOE del 4); Llei 7/2007, de 12 d'abril, de l'Estatut Bàsic de l'Empleat Públic (BOE de 13.04.2007); Llei 30/1984, de 2 d'agost, de Mesures per a la Reforma de la Funció Pública, (BOE del 3), modificada per la Llei 23/1988, de 28 de juliol (BOE del 29) i per la Llei Orgànica 1/2004, de 28 de desembre, de Mesures de Protecció Integral contra la Violència de Gènere; Llei 22/1993, de 29 de desembre; Llei 42/1994, de 30 de desembre; així com el Decret Legislatiu de 24 d'octubre de 1995 del Consell de la Generalitat Valenciana; Decret 315/1964, de 7 de febrer, modificat per la Llei 4/1990, de 29 de juny (BOE del 30); Reial Decret 276/2007 de 23 de febrer (BOE de 02.03.2007); Reial Decret 1701/1991, de 29 de novembre (BOE del 2 de desembre); Reial Decret 1635/1995, de 6 d'octubre; modificat pels : c 2042/1995, de 22 de desembre i 2050/1995, de 22 de desembre; Reial Decret 1027/1993, de 25 de juny, Reial Decret 2193/1995, de 28 de desembre, modificat pel Reial Decret 1573/1996, de 28 de juny; Reial Decret 777/1998, de 30 d'abril; Reial Decret 989/2000, de 2 de juny (BOE del 22); Reial Decret 1284/2002, de 5 de desembre (BOE del 20), Orde de la Conselleria de Cultura i Educació d'1 de juliol de 2002 (DOGV del 12), modificada per Orde de 26 de juny de 2003 (correcció d'errors en DOGV de 24 de juliol), i totes les altres que se li apliquen.
Segona. Cossos docents
2.1. Catedràtics i professors d'Ensenyança Secundària
El professorat pertanyent a este cos podrà sol·licitar les places corresponents a les especialitats de les quals siguen titulars per als centres que figuren en l'annex II de la present resolució i per als tipus de places que s'indiquen en l'annex VI-a-1).
Places de Cultura Clàssica. Tenen esta denominació aquelles places als titulars de les quals se'ls conferix, a l'empara del que disposa la disposició addicional deu del Reial Decret 1635/1995, de 6 d'octubre, l'atribució docent corresponent a les especialitats de Llatí i Grec. Estes places podran ser sol·licitades, indistintament, pels professors d'Ensenyança Secundària titulars d'alguna de les dos especialitats esmentades. El professorat que hi accedisca està obligat a impartir tant les matèries atribuïdes a l'especialitat de Grec com a la de Llatí.
Places de centres de Formació de Persones Adultes. Tenen esta denominació aquelles places que es relacionen en l'annex VI-a-2) i que poden ser sol·licitades indistintament pel professorat d'Ensenyança Secundària titular d'alguna de les especialitats d'origen que s'indiquen a continuació:
FPA: científic / Tecnològic. Especialitats d'origen:
- Matemàtiques.
- Física i Química.
- Biologia i Geologia.
- Tecnologia.
- Anàlisi i Química Industrial.
FPA: ciències Socials. Especialitats d'origen:
- Filosofia.
- Geografia i Història.
- Orientació Educativa.
- Formació i Orientació Laboral.
- Intervenció Sociocomunitària.
- Economia.
FPA: comunicació (Anglés). Especialitats d'origen:
- Anglés.
FPA: comunicació (Valencià). Especialitats d'origen:
- Valencià.
FPA: comunicació (Valencià / Anglés). Especialitats d'origen:
- Anglés i estar en possessió del títol de Mestre de Valencià.
FPA: comunicació (Francés). Especialitats d'origen:
- Francés.
2.2. Professors tècnics de Formació Professional
El professorat pertanyent a este cos podrà sol·licitar les places corresponents a les especialitats de les quals siguen titulars, per als centres reflectits en l'annex II, i per als tipus de places que s'indiquen en l'annex VI-b).
2.3. Catedràtics i professors d'escoles oficials d'idiomes
El professorat corresponent a este cos, d'acord amb les especialitats de què siga titular, podrà sol·licitar les places dels centres que apareixen en l'annex III i per a les especialitats que figuren en l'annex VI-c).
2.4. Catedràtics de música i arts escèniques
Els catedràtics pertanyents a este cos, d'acord amb les especialitats de què siguen titulars, podrà sol·licitar les places dels centres que apareixen en l'annex IV i per a les especialitats que figuren en l'annex VI-d).
2.5. Professors de música i arts escèniques
El professorat pertanyent a este cos, d'acord amb les especialitats de què siga titular, podrà sol·licitar les places dels centres que apareixen en l'annex IV i per a les especialitats que figuren en l'annex VI-e).
2.6. Catedràtics i professors d'arts plàstiques i disseny
El professorat pertanyent a este cos, d'acord amb les especialitats de què siguen titulars, podrà sol·licitar les places dels centres que apareixen en l'annex V i per a les especialitats que figuren en l'annex VI-f).
2.7. Mestres de taller d'arts plàstiques i disseny
El professorat pertanyent a este cos, d'acord amb les especialitats de què siguen titulars, podrà sol·licitar les places dels centres que apareixen en l'annex V i per a les especialitats que figuren en l'annex VI-g).
Tercera. Vacants
3.1. Les vacants que s'han de proveir en la present convocatòria es faran públiques relacionades per centres en el Diari Oficial de la Comunitat Valenciana prèviament a la resolució de la mencionada convocatòria.
Entre les vacants mencionades s'inclouran, almenys, les que es produïsquen fins al 31 de desembre de 2009 i seran incrementades amb les que resulten de la resolució del procediment en cada cos, sempre que, en tot cas, la continuïtat del seu funcionament estiga prevista en la planificació educativa. No s'inclouran en el present procediment les possibles resultes que s'originaren en virtut dels procediments de provisió que pogueren convocar durant este curs les administracions educatives del Ministeri d'Educació i de les comunitats autònomes que es troben en el ple exercici de les competències en matèria educativa.
Quarta. Participació voluntària
4.1. Podran participar voluntàriament a les places oferides en esta convocatòria, dirigint la instància corresponent a la Direcció General de Personal de la Conselleria d'Educació en els termes indicats en la base novena, els funcionaris dependents de la Conselleria d'Educació de la Generalitat que es troben en alguna de les situacions que s'indica a continuació:
a) Els funcionaris que es troben en situació de servici actiu amb destí definitiu en centres dependents de la Conselleria d'Educació, sempre que, de conformitat amb la disposició addicional quinze de la Llei 30/1984, de 2 d'agost, hagen transcorregut a la finalització del present curs escolar, almenys dos anys des de la presa de possessió de l'últim destí definitiu.
b) Els funcionaris en situació de pèrdua provisional de destí declarada expressament d'acord amb l'Orde de la Conselleria de Cultura i Educació d'1 de juliol de 2002 (DOGV del 12 de juliol), modificada per Orde de 26 de juny de 2003 (correcció d'errors en DOGV de 24 de juliol), que romangueren en eixa situació i no hagueren obtingut destí definitiu a través de qualsevol altre procediment de provisió de llocs.
c) Els funcionaris que es troben en situació de servicis especials declarada des de centres actualment dependents de la Conselleria d'Educació, sempre que, de conformitat amb la disposició addicional quinze de la Llei 30/1984, de 2 d'agost, hagen transcorregut a la finalització del present curs escolar, almenys, dos anys des de la presa de possessió de l'últim destí definitiu.
d) Els funcionaris que es troben en situació d'excedència voluntària declarada des de centres actualment dependents de la Conselleria d'Educació.
Si es tractara dels supòsits d'excedència voluntària per interés particular o per agrupació familiar previstos en els apartats a) i b) de l'article 89 de la Llei 7/2007, de 12 d'abril, de l'Estatut Bàsic de l'Empleat Públic, només podran participar-hi si al finalitzar el present curs escolar han transcorregut dos anys des que van passar a esta situació.
e) Els funcionaris que es troben en situació de suspensió declarada des de centres actualment dependents de la Conselleria d'Educació, sempre que al finalitzar el present curs escolar haja transcorregut el temps de duració de la sanció disciplinària de suspensió.
Als efectes previstos en este punt, s'entendrà com a data de finalització del curs escolar el 31 d'agost de 2010.
4.2. Els que desitgen exercir un dret preferent per a l'obtenció de destí hauran d'adequar-se al que es determina en la base sexta d'esta convocatòria.
Quinta. Participació forçosa
5.1. Estan obligats a participar en el procediment de provisió, dirigint la seua instància a la Direcció General de Personal de la Conselleria d'Educació de la Generalitat, en els termes indicats en la base novena, els funcionaris que es troben en alguna de les situacions que s'indiquen a continuació:
a) Els funcionaris dels cossos a què es referix esta resolució que, procedents de la situació d'excedència o suspensió de funcions, hagen reingressat al servici actiu i obtingut en virtut del dit reingrés un destí amb caràcter provisional en un centre dependent de la Conselleria d'Educació de la Generalitat amb anterioritat a la data de publicació d'esta convocatòria.
Als funcionaris inclosos en el paràgraf anterior, en el cas que no participen en el present procediment, o si participant-hi no sol·liciten prou nombre de places vacants, se'ls adjudicarà d'ofici un destí definitiu en places que puguen ocupar segons les especialitats de què siguen titulars, en un centre dependent de la Conselleria d'Educació, a excepció de les excloses de l'assignació forçosa d'acord amb el que establix el punt 2 d'esta base, que podran ser sol·licitades amb caràcter voluntari.
Si no se'ls adjudica destí definitiu, romandran en situació de destí provisional en un centre dependent de la Conselleria d'Educació.
b) Els funcionaris que es troben en la situació d'excedència forçosa o suspensió de funcions amb pèrdua del lloc de destí que, complida la sanció, no hagen obtingut un reingrés provisional i hagen sigut declarats en estes situacions des d'un centre dependent en l'actualitat de la Conselleria d'Educació.
Els funcionaris inclosos en el paràgraf anterior, en el supòsit de no participar en el present concurs, o si participant-hi no sol·liciten tots els centres dependents de la Conselleria d'Educació en què correspon impartir ensenyances del seu cos, quan no obtinguen destí definitiu quedaran en la situació d'excedència voluntària prevista en l'article 37.1.b) del Text Refós de la Llei de la Funció Pública Valenciana.
c) Els funcionaris que, havent estat adscrits a places en l'exterior, s'hagen de reincorporar a l'àmbit de gestió de la Conselleria d'Educació en el curs 2010/2011, o que havent-se reincorporat en cursos anteriors no hagueren obtingut encara un destí definitiu.
El professorat que desitge exercir el dret preferent a la localitat a què es referixen els articles 10.6 i 14.4 del Reial Decret 1138/2002, de 31 d'octubre, hauran de sol·licitar, de conformitat amb el que establix la base sexta de la present convocatòria, totes les places de la localitat en què van tindre el seu últim destí definitiu a què puguen optar en virtut de les especialitats de què siguen titulars, a excepció de les excloses de l'assignació forçosa d'acord amb el que establix el punt 2 d'esta base, que podran ser sol·licitades amb caràcter voluntari.
Al professorat que havent de participar no ho faça, o si fent-ho no exercira el dret preferent a què es referix el paràgraf anterior i d'això es derive la no obtenció de destí definitiu, se li podrà adjudicar este d'ofici en places a què puguen optar per les especialitats de les quals siguen titulars, i en cas de no obtindre destí, quedaran en situació de destí provisional.
d) Els funcionaris que hagen perdut el destí definitiu i declarats expressament com a suprimits per haver sigut declarat així el lloc que exercien amb caràcter definitiu, d'acord amb l'Orde de la Conselleria de Cultura i Educació d'1 de juliol de 2002 (DOGV del 12), modificada per l'Orde de 26 de juny de 2003 (correcció d'errors en DOGV de 24 de juliol).
Estos professors podran exercir el dret preferent a localitat i zona, segons diu l'article 5 de l'orde esmentada, en les condicions que es regulen en el punt 1.3 de la base sexta de la present convocatòria.
Els professors que havent de participar no ho feren, o si fent-ho no exerciren el dret preferent a què es referix el paràgraf anterior i no sol·liciten suficient nombre de places, i d'això es derive la no obtenció de destí definitiu, se'ls podrà adjudicar este d'ofici en places a què puguen optar per les especialitats de què siguen titulars, i en cas de no obtindre destí quedaran en situació de destí provisional.
e) Els funcionaris que hagen perdut el seu destí definitiu en compliment d'una sentència o resolució de recurs.
Els professors que havent de participar no ho feren, o si fent-ho no exerciren el dret preferent a què es referix el paràgraf anterior i no sol·liciten prou nombre de places vacants, i d'això es derive la no obtenció de destí definitiu, se'ls podrà adjudicar este d'ofici en places a què puguen optar per les especialitats de què siguen titulars, i en cas de no obtindre destí quedaran en situació de destí provisional.
f) El professorat amb destí provisional que durant el curs 2009/2010 estiga prestant servicis en centres dependents de la Conselleria d'Educació, inclòs aquell que va superar totes les fases del concurs oposició convocat per Orde de 15 d'abril de 2008 (DOGV 23.04.2008). Estos funcionaris estan obligats a sol·licitar places de la seua especialitat, i podran, a més, incloure en les mateixes condicions llocs als quals puguen optar en virtut de les especialitats de què, si és el cas, siguen titulars.
Al professorat inclòs en este apartat que no participe en el procediment de provisió o, fent-ho, no sol·licite prou nombre de places, si no obté destí se li adjudicarà d'ofici un destí definitiu en llocs als que puga optar per les especialitats de què siga titular en centres dependents de la Conselleria d'Educació.
En el cas de no obtindre destí definitiu, quedarà en situació de destí provisional en centres dependents de la Conselleria d'Educació.
g) Els funcionaris que amb pèrdua de la plaça docent que exercien amb caràcter definitiu van passar a prestar servicis en altres llocs de l'administració i mantenien la seua situació de servici actiu en el seu cos docent, sempre que hagen cessat i obtingut un destí docent provisional en centres dependents en l'actualitat de la Conselleria d'Educació.
Al professorat que havent de participar no ho faça, o si fent-ho no exercira el dret preferent a què es referix la lletra b) del punt 1.3 de la base sexta i d'això es deriva la no obtenció de destí definitiu, se li podrà adjudicar este d'ofici en places a què puga optar per les especialitats de les quals siga titular en centres dependents de la Conselleria d'Educació.
En el cas de no obtindre destí definitiu quedaran en situació de destí provisional en un centre dependent de la Conselleria d'Educació.
5.2. En cap cas s'adjudicaran amb caràcter forçós les places corresponents a l'especialitat de Cultura Clàssica i de FPA.
5.3. Queden exceptuats de l'obligació de participar en el present procediment de provisió els funcionaris de carrera del cos de mestres que, tenint destí definitiu en els actuals servicis psicopedagògics escolars, hagen accedit al cos de professors d'Ensenyança Secundària per l'especialitat de Psicologia i Pedagogia i opten per romandre en el seu actual lloc de treball en virtut de la disposició addicional primera del Decret 131/1994, del Govern Valencià. La dita opció haurà de ser manifestada per mitjà d'un escrit ajustat al model que apareix com a annex VII a la present resolució, que caldrà presentar dins del termini general de presentació d'instàncies establit en esta convocatòria.
Sexta. Drets preferents
6.1. El professorat que s'aculla al dret preferent ho farà constar en les seues instàncies indicant la causa en què es basa la seua petició.
A l'efecte de sol·licitud de places, només es tindran en compte els drets preferents següents:
6.1.1. Drets preferents a centre i localitat
a) Dret preferent a places de l'especialitat del lloc definitiu anterior dels funcionaris que van canviar d'especialitat en el mateix centre per resultar afectats en el procediment d'adscripció del professorat previst en la disposició transitòria primera de l'Orde de la Conselleria de Cultura i Educació d'1 de juliol de 2002 (DOGV del 12), modificada per Orde de 26 de juny de 2003 (correcció d'errors en DOGV de 24 de juliol).
De conformitat amb el que establix l'apartat 3 de la disposició transitòria primera de l'esmentada norma podran optar amb dret preferent a una plaça vacant de l'especialitat del lloc definitiu que ocupava en el moment d'iniciar-se el procediment citat.
b) Dret preferent a places, en el centre on tingueren destí definitiu, de la nova especialitat adquirida en virtut del procediment regulat en el Reial Decret 850/1993, de 4 de juny; Reial Decret 334/2004, de 27 de febrer i Reial Decret 276/2007, de 23 de febrer (BOE de 02.03.2007).
De conformitat amb el que disposa la disposició addicional tretze del Reial Decret 2112/1998, de 2 d'octubre, modificat per Reial Decret 1964/2008 de 28 de novembre, els funcionaris que hagen adquirit una nova especialitat quan han sigut declarats aptes en els procediments convocats en 1994 i successius, gaudiran de preferència, per una sola vegada, en ocasió de vacant, per a ser adscrits a places de la nova especialitat adquirida al centre on tinguen destí definitiu, sense perjuí del que establix la lletra a) del punt 1.1 de la present base 6. Per a exercir este dret preferent hauran de consignar, en primer lloc, el codi del centre i l'especialitat a què corresponga la vacant, i podran consignar, a més, peticions corresponents a altres places a què puguen optar en virtut de les especialitats de les quals siguen titulars, si desitgen participar per estes fora del dret preferent.
c) Dret preferent a places objecte de desdoblament, al centre on tinguen destí definitiu per al professorat adscrit per l'Orde de 19 de novembre de 1996.
Els funcionaris dels cossos de professors d'Ensenyança Secundària i professors tècnics de Formació Professional que van ser adscrits en virtut de l'Orde de 19 de novembre de 1996, de la Conselleria de Cultura, Educació i Ciència, i que siguen titulars d'una especialitat objecte de desdoblamet tindran dret preferent per una sola vegada a obtindre destí al centre a què van ser adscrits en la resta d'especialitats en què es va desplegar l'especialitat antiga. Si desitgen exercir este dret hauran de consignar, en primer lloc, el codi del centre i l'especialitat o les especialitats a què corresponga la vacant. Igualment, podran incloure a continuació altres peticions corresponents a places d'altres centres a què puguen optar en virtut de les especialitats de què siguen titulars, si desitgen participar per estes fora del dret preferent.
d) Dret preferent a places objecte de desplegament, en el centre on tingueren destí definitiu per al professorat adscrit per l'Orde de 18 de desembre de 2001.
Els funcionaris del cos de professors de música i arts escèniques que van ser adscrits en virtut de l'Orde de 18 de desembre de 2001, de la Conselleria de Cultura i Educació, i que foren titulars d'una especialitat objecte de desplegament, tindran dret preferent per una sola vegada a obtindre destí al conservatori a què van ser adscrits en la resta d'especialitats en què es va desplegar l'especialitat antiga.
Per a exercir este dret preferent, hauran de consignar, en primer lloc, el codi del centre i l'especialitat o especialitats a què corresponga la vacant, i podran consignar a més peticions corresponents a altres places d'altres centres a què puguen optar en virtut de les especialitats de què siguen titulars, si desitgen optar a estes fora del dret preferent.
6.1.2. Drets preferents a la localitat
a) Drets preferents a localitat previstos en el Reial Decret 1138/2002, de 31 d'octubre, pel qual es regula l'Acció Educativa en l'Exterior, Decret 70/1989 de 15 de maig i disposició addicional quinta del Reial Decret 2112/1998, de 2 d'octubre, sobre regulació del personal docent en llocs de l'administració educativa. Els funcionaris que gaudisquen d'este dret podran fer-ne ús per a la localitat on van tindre el seu últim destí definitiu en el cos.
b) Dret preferent previst en l'article 89 de la Llei 7/2007, de 12 d'abril, de l'Estatut Bàsic de l'Empleat Públic, per als funcionaris a partir del segon any del període d'excedència per a l'atenció de familiars i que desitgen reingressar al servici actiu.
Perquè el dret preferent tinga efectivitat, els sol·licitants estan obligats a consignar, en primer lloc, totes les places de la localitat en què aspiren a exercir l'esmentat dret, relacionats per orde de preferència corresponents a les especialitats a què puguen optar. En el cas que s'ometeren alguns dels centres de la localitat on desitgen exercir-lo, l'administració, d'ofici, omplirà els centres restants de la dita localitat.
Podran incloure a continuació altres peticions corresponents a places a què puguen optar en virtut de les especialitats de què siguen titulars, si desitgen participar per estes fora del dret preferent.
6.1.3. Drets preferents a localitat i zona.
a) De conformitat amb el que disposa l'Orde d'1 de juliol de 2002, de la Conselleria de Cultura i Educació, modificada per Orde de 26 de juny de 2003 (correcció d'errors en DOGV de 24 de juliol de 2003), per la qual es regula l'adscripció i els desplaçaments per modificació de les plantilles docents dels cossos de professors d'Ensenyança Secundària, professors tècnics de Formació Professional i dels cossos que impartixen ensenyances de règim especial, el professorat que haja perdut el seu destí definitiu i haja sigut declarat expressament en situació de suprimit, gaudira, mentres es mantinga esta circumstància, de dret preferent davant de qualsevol altre aspirant per a obtindre un altre lloc en qualsevol centre de la mateixa localitat i la zona on radique el centre de procedència, sempre que reunisquen els requisits exigits per al seu exercici.
b) Podran exercir també este dret els funcionaris amb la condició de suprimits per tancament definitiu del centre en què tingueren el destí definitiu, així com aquells amb la condició de suprimits per execució de sentència o recurs administratiu, als quals es referix la base quinta, apartat 1-e) de la present resolució.
Este dret podrà exercir-se només a la localitat de l'últim destí, o, alternativament, a la localitat i la zona.
En ambdós casos, perquè el dret preferent tinga efectivitat, els sol·licitants estan obligats a consignar, en primer lloc, totes les places de la localitat on radica l'últim destí definitiu, relacionats per orde de preferència, corresponents a les especialitats a què puguen optar. En el cas que s'ometen alguns dels centres de la localitat on desitgen exercir-lo, l'administració, lliurement, omplirà els centres restants de la dita localitat.
Opcionalment, per al supòsit de no obtindre destí a la localitat, podran també exercir-lo en tots i cada un dels centres radicats a la zona on es trobe adscrit el centre de procedència, segons l'orde que així mateix, i després dels de la localitat, es detallen en la sol·licitud de peticions. En el cas que s'ometen alguns dels centres de la zona on desitgen exercir el dret preferent, l'administració, d'ofici, omplirà els centres restants.
Podran incloure a continuació altres peticions corresponents a places a què puguen optar en virtut de les especialitats de les quals siguen titulars, si desitgen participar per estes fora del dret preferent.
Sèptima. Particularitat
7.1. El professorat titular de les especialitats de Llengua i Literatura Catalana (Balear), Llengua i Literatura Catalana i Llengua i Literatura Valenciana, podran optar a les places vacants corresponents al Cos d'Ensenyament Secundari existents a la Comunitat Valenciana, en les mateixes condicions establides en les bases segona i quarta de la present convocatòria.
Octava. Coneixement del valencià
8.1. Aquells participants que obtinguen destí en centres d'esta Comunitat estaran obligats a adquirir el nivell de coneixement que els possibilite la comunicació oral i escrita del valencià.
Novena. Forma de participació
9.1. Encara que es participe per més d'una especialitat o tipus de plaça, els interessats presentaran una única instància, i simultàniament presentaran per a la justificació dels mèrits, els documents ressenyats en el barem publicat com annex I a la present resolució, i en cada un dels quals haurà de fer-se constar el nom, cognoms, especialitat i cos.
Encara que s'opte a places de diferents especialitats, només podrà obtindre's un únic destí.
En el moment de presentació de la instància de participació, els mèrits al·legats hauran de ser justificats documentalment, segons determina el barem, i caldrà consignar les dades a què es referix el primer paràgraf d'esta base.
La Conselleria d'Educació incorporarà d'ofici els mèrits dels apartats 1.1, 1.2.1, 1.2.2, 1.2.3, 1.2.4, 1.2.5 i 2.3 de l'annex I-a) i 1.1 i 2.3 de l'annex I-b), que consten en el Registre de Personal Docent.
Aquells mèrits al·legats i no justificats documentalment o aquells documents que no tinguen les dades ressenyades anteriorment no seran tinguts en compte.
Totes les fotocòpies que es remeten hauran d'anar acompanyades de les diligències de compulsa o confrontació, d'acord amb el que establix la Circular 5/99, de 14 de juny, de la Secretaria General de la Conselleria de Cultura, Educació i Ciència, sobre compulsa o confrontació de documents en els centres docents i en la Circular 3/99, de 25 de maig, de la Secretaria General de la Conselleria de Cultura, Educació i Ciència, sobre compulsa o confrontació de documents.
L'administració podrà requerir als interessats en qualsevol moment, perquè justifique aquells mèrits sobre els quals es plantegen dubtes o reclamacions.
9.2. A fi de reduir i simplificar els tràmits administratius que han de realitzar els participants, els que hagen participat en el concurs de trasllats convocat en el curs 2008/2009, Resolució de 4 de desembre de 2008 (DOGV del 12 de desembre), no hauran d'acreditar novament cap dels mèrits llavors al·legats i justificats. Estos participants hauran d'aportar, únicament, la documentació dels mèrits llavors no al·legats o no justificats degudament o, si és el cas, la documentació corresponent als mèrits perfeccionats després de la data de terminació del termini de presentació d'instàncies del dit concurs.
Els participants podran optar per fer valdre en el present procediment la baremació que van obtindre i manifestar-ho expressament en l'imprés de l'annex I-c, en el qual únicament posaran els mèrits ara al·legats i aportats.
Els participants que no realitzen l'opció anterior podran optar per la valoració dels seus mèrits d'acord amb la documentació acreditativa d'estos llavors al·legats i no retirats, i ho han de manifestar expressament en l'imprés de l'annex I-c, en el qual posaran únicament els nous mèrits al·legats i aportats. A estos participants se'ls avaluarà novament tots els mèrits.
En ambdós casos, no serà necessària la justificació dels nous mèrits referits en l'apartat 1.2) de l'annex I-a i 1.1) de l'annex I-b (antiguitat) del barem de mèrits.
9.3. Els funcionaris que no van participar en el concurs precitat hauran d'aportar tota la documentació justificativa per a la valoració de mèrits a què es fa referència en el barem que figura com a annex I a la present resolució, excepte el full de servicis que serà aportat per l'administració.
9.4. A fi de simplificar els tràmits administratius que es veuen obligats a realitzar els participants en els concursos de trasllats, la documentació presentada pels participants en la present convocatòria, així com la baremació que els corresponga, serà registrada informàticament, a fi que en futures convocatòries s'eximisca els participants de tornar a presentar-la i de tornar, en conseqüència, a baremar-la.
Deu. Sol·licitud
10.1. Els qui desitgen prendre part en esta convocatòria hauran de presentar una instància, d'acord amb model oficial, que els serà facilitada en les direccions territorials d'Educació.
A esta sol·licitud, els interessats hauran d'adjuntar un full d'aportació de mèrits, segons el model que s'adjunta com a annex I-c.
Els firmants de les instàncies hauran de manifestar-hi de manera expressa, que reunixen els requisits exigits en la convocatòria.
La dita sol·licitud es dirigirà, junt amb la resta de la documentació, al director general de Personal de la Conselleria d'Educació, i podrà presentar-se en els registres de les direccions territorials d'Educació, o en qualsevol de les oficines a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar sol·licitud en una oficina de correus, es farà en sobre obert, perquè la dita sol·licitud siga datada i segellada abans de certificar-se. Si no és així, no podrà considerar-se com a presentada en eixa data.
10.2. Qualsevol dada omesa o consignada erròniament per l'interessat no podrà ser invocada per este a l'efecte de futures reclamacions, ni considerar per tal motiu lesionat els seus interessos i drets.
Onze. Terminis
El termini de presentació de sol·licituds i documentació serà de quinze dies hàbils a comptar des de l'endemà de la publicació d'esta resolució en el Diari Oficial de la Comunitat Valenciana.
Els participants podran sol·licitar la renúncia total a participar en el procediment de provisió de llocs, amb caràcter voluntari, amb anterioritat a la finalització del termini de presentació d'instàncies, i es podran formular noves renúncies en el termini establit per a les reclamacions a la llista provisional.
Dotze. Baremació
Els procediments de provisió es resoldran atenent al barem de mèrits establit en l'annex I-a) a la present resolució per als cossos de catedràtics i professors d'Ensenyança Secundària, professors tècnics de Formació Professional, catedràtics i professors d'escoles oficials d'idiomes, catedràtics, professors i mestres de taller d'arts plàstiques i disseny i com a annex I-b) per als cossos de catedràtics i professors de música i arts escèniques. L'adjudicació de les places es farà en tot cas, d'acord amb les peticions i als mèrits dels participants.
Per a la valoració dels mèrits previstos en el barem, al·legats pels concursants, la Direcció General de Personal nomenarà les comissions baremadores necessàries, atenent al nombre de sol·licituds, en els cossos que participen en el procediment.
Els membres de les comissions estaran subjectes a les causes d'abstenció i recusació establides en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Tretze. Relació provisional
Una vegada baremades les instàncies presentades i incorporades les puntuacions de les comissions baremadores, les direccions territorials d'Educació publicaran les relacions següents:
a) Relació dels participants que exercixen dret preferent, amb expressió de la baremació que els correspon segons els apartats del barem.
b) Relació dels participants en el procediment de provisió, amb expressió de la puntuació que els correspon per cada un dels apartats i subapartats del barem.
c) Relació de participants exclosos amb indicació del motiu d'exclusió.
Contra estes relacions es donarà un termini de set dies hàbils per a reclamacions. Acabat l'esmentat termini, les direccions territorials exposaran en el tauler d'anuncis les relacions amb les rectificacions a què hi haja lloc. Contra esta exposició no serà procedent cap reclamació i caldrà esperar fins que la Direcció General de Personal faça pública la resolució provisional de la convocatòria i establisca el corresponent termini de reclamacions.
Catorze. Peticions
Durant la segona quinze del mes de gener de 2010, s'obrirà un termini de cinc dies hàbils perquè els participants sol·liciten per via telemàtica les seues peticions.
El nombre de peticions que cada participant podrà sol·licitar no podrà excedir de 300.
A l'efecte d'obtenció d'un lloc, els participants consignaran els codis de centres o localitats i tipus de places que sol·liciten per orde de preferència i que figuren en els annexos de la present resolució.
Les peticions poden fer-se a un centre concret o localitat, i són compatibles ambdós modalitats. En este últim cas s'adjudicarà el primer centre de la localitat amb vacant o resulta en este orde en què apareixen en els annexos II a V. Si es demana més d'un lloc especialitat d'un mateix centre o localitat és necessari repetir el centre o la localitat tantes vegades com llocs sol·licitats.
No obstant això, a fi de simplificar i facilitar als participants la realització de les seues peticions, els interessats que desitgen sol·licitar tots els centres corresponents a una localitat podran, en compte de realitzar la petició consignant els codis de tots i cada un dels centres per orde de preferència, anotar únicament els codis corresponents a la localitat i lloc-especialitat, i s'entendrà així, en este cas, que sol·liciten tots els centres de la localitat de què es tracte en el mateix orde de preferència en què apareixen publicats en l'annex corresponent de la convocatòria i sempre referits als centres que apareixen en eixe annex.
Si respecte a tots els centres d'una localitat es volguera sol·licitar algun o alguns d'estos prioritàriament, estos centres podran consignar-se com a peticions individualitzades per orde de preferència i, a continuació, consignar el codi corresponent a la localitat i lloc-especialitat, entenent-se incorporats a les seues peticions la resta de centres en el mateix orde en què apareixen publicats en l'annex corresponent de la convocatòria.
En cas de disparitat entre el codi del centre i el de la província, caldrà ajustar-se exclusivament al número de codi del centre, sense que càpia cap revisió ulterior.
Quan els codis estiguen incomplets o no es col·loquen les dades en la casella corresponent, es consideraran no inclosos en la petició i el participant perdrà tot dret a estos.
En el cas que es presente en termini i forma més d'una sol·licitud de peticions, només es tindrà en compte l'últim presentat.
Finalitzat el termini de presentació de sol·licituds de peticions, per cap concepte es podran alterar la petició, ni encara que es tracte de l'orde de prelació dels llocs sol·licitats.
Quinze. Reclamacions
Els participants podran presentar reclamacions a la resolució provisional en el termini de set dies hàbils a partir de la seua publicació davant de la Direcció General de Personal.
Així mateix, podran presentar renúncia total a la seua participació en el procediment de provisió en el mateix termini, en les condicions establides en la base onze d'esta convocatòria.
Setze. Relació definitiva
16.1. Considerades les reclamacions i les renúncies a què es referix la base anterior, es procedirà a dictar la resolució per la qual s'aproven les adjudicacions definitives d'estos procediments de provisió. La dita resolució es publicarà en el Diari Oficial de la Comunitat Valenciana. Les places obtingudes en la dita resolució definitiva seran irrenunciables.
Només podrà obtindre's un únic destí en cada cos, encara que es participe en diferents tipus de places.
16.2. Els funcionaris que, per mitjà de les convocatòries realitzades a l'empara d'esta resolució, obtinguen destí definitiu percebran les seues retribucions d'acord amb les normes retributives corresponents a l'àmbit en què obtenen destí.
Desset. Desempats
Sense perjuí d'allò que s'ha disposat respecte als drets preferents arreplegats en la base sexta d'esta convocatòria, en el cas que es produïren empats en el total de les puntuacions, estos es resoldran atenent successivament a la major puntuació en cada un dels apartats del barem, conforme a l'orde en què apareixen en este. Si persistira l'empat, caldrà ajustar-se a la puntuació obtinguda en els distints subapartats per l'orde igualment en que apareixen en el barem. En ambdós casos, la puntuació que es prenga en consideració en cada apartat no podrà excedir la puntuació màxima establida per a cada un d'estos en el barem, ni, en el supòsit dels subapartats, allò que corresponga com a màxim a l'apartat en què es troben inclosos. Quan, a l'aplicar estos criteris, cap o alguns dels subapartats arribe a la màxima puntuació atorgada a l'apartat a què pertany, no es prendran en consideració les puntuacions de la resta de subapartats. Si cal, s'utilitzarà successivament com a últim criteri de desempat l'any en què es va convocar el procediment selectiu a través del qual es va ingressar en el cos i la puntuació amb què va resultar seleccionat.
Dihuit. Reingrés de l'excedent
El professorat excedent que reingresse al servici actiu com a conseqüència del procediment de provisió, presentarà davant de la Direcció Territorial d'Educació de què depenga el centre obtingut, una declaració jurada o promesa de no trobar-se separat per mitjà d'expedient disciplinari de cap cos o escala de l'administració de l'Estat, de les comunitats autònomes o de la Local, ni d'estar inhabilitat per a l'exercici de les funcions públiques.
Denou. Efectes
La presa de possessió del nou destí tindrà lloc el primer dia de setembre del 2010, i cessarà en el de procedència l'últim dia d'agost.
No obstant això, el professorat que haja obtingut destí en este procediment haurà de romandre en els seus centres d'origen quan així ho establisquen les direccions territorials d'Educació o Administració educativa de què depenguen, fins que concloguen les activitats imprescindibles previstes per a la finalització del curs.
Contra la present resolució, que, d'acord amb el que preceptua l'article 109, de la Llei 30/1992, de 26 de novembre, en la seua redacció donada per Llei 4/1999, de 13 de gener, en relació amb la disposició final segona de la Llei 5/1983, de 30 de desembre del Govern Valencià i la disposició addicional quinze de la Llei 6/1997, de 14 d'abril, posa fi a la via administrativa, podrà interposar-se amb caràcter potestatiu un recurs de reposició davant de la Direcció General de Personal en el termini d'un mes comptat des de l'endemà de la seua publicació, o interposar directament un recurs contenciós administratiu davant del jutjat del contenciós administratiu de València en el termini de dos mesos comptats a partir de l'endemà de la seua publicació.
València, 5 de novembre de 2009.- El director general de Personal: David Barelles Adsuara.
Annex I-a)
Barem de prioritats en l'adjudicació de destí en els dels cossos de catedràtics i professors d'Ensenyança Secundària, professors tècnics de Formació Professional, catedràtics i professors d'escoles oficials d'idiomes, catedràtics, professors i mestres de Taller d'arts plàstiques i disseny.
1. Mèrits expressament indicats en la Disposició Addicional sexta, apartat 3, de la Llei Orgànica 2/2006, de 3 de maig d'Educació (LOE).
1.1. Cossos de catedràtics.
1.1.1. Per ser funcionari de carrera dels cossos de catedràtics d'Ensenyança Secundària, d'escoles oficials d'idiomes i d'arts plàstiques i disseny: 6,000 punts.
1.1.2. Per cada any d'antiguitat en els cossos de catedràtics: 0,500 punts.
Les fraccions d'any es computaran a raó de 0,040 punts per mes complet.
A este efecte, l'antiguitat en els cossos de catedràtics, amb anterioritat a la integració en estos, serà la que tinguen en el corresponent cos de professors amb la condició de catedràtic.
1.2. Antiguitat. (Vegeu la disposició complementària primera).
1.2.1. Per cada any de servicis efectius prestats en la situació de servici actiu com a funcionari de carrera en el cos a què corresponga la vacant: 2,000 punts.
Les fraccions d'any es computaran a raó de 0,160 punts per mes complet.
1.2.2. Per cada any de servicis efectius com a funcionari de carrera en altres cossos o escales docents a què es referix la LOE del mateix o superior subgrup: 1,500 punts.
Les fraccions d'any es computaran a raó de 0,120 punts per mes complet.
1.2.3. Per cada any de servicis efectius com a funcionari de carrera en altres cossos o escales docents a què es referix la LOE de subgrup inferior: 0,750 punts.
Les fraccions d'any es computaran a raó de 0,060 punts per mes complet.
1.2.4. Per cada any consecutiu com a funcionari amb destí definitiu en la mateixa plaça del centre des del qual es concursa o en lloc al qual s'estiga adscrit a l'estranger, en la funció inspectora a l'empara de la disposició addicional quinze de la Llei de Mesures per a la Reforma de la Funció Pública, o en altres llocs, servicis d'investigació o suport a la docència, dependents de l'administració educativa sempre que estes situacions d'adscripció impliquen pèrdua del seu destí docent. En els supòsits d'adscripció, el temps que transcorre des de la seua finalització fins a la participació en este concurs serà valorat pel subapartat 1.2.5. (Vegeu la disposició complementària segona).
Valoració:
Pel primer i segon any: 2,000 punts per any.
Pel tercer any: 3,000 punts.
Pel quart i quint any: 4,000 punts per any.
Pel sext any: 5,000 punts.
Pel sèptim i octau any: 4,000 punts per any.
Pel nové any: 3,000 punts.
Pel desé i següents: 2,000 punts per any.
Per als funcionaris obligats a concursar per haver perdut el seu destí definitiu en compliment d'una sentència o resolució de recurs, per provindre de la situació d'excedència forçosa o, si és el cas, per supressió expressa amb caràcter definitiu de la seua plaça, en els termes en què s'establisquen en cada convocatòria, o per haver sigut desplaçats dels seus centres en els termes que igualment establisca cada convocatòria, es considerarà com a plaça des de la qual participen, als fins de determinar els servicis a què es referix este subapartat, l'última servida amb caràcter definitiu, a la qual s'acumularan, si és el cas, els servicis prestats provisionalment, amb posterioritat, en qualsevol plaça. Tindran dret, a més, que se'ls acumulen a la plaça de procedència els servicis prestats amb caràcter definitiu en la plaça immediatament anterior. Per al cas de professors afectats per supressions consecutives de places, esta acumulació comprendrà els servicis prestats amb caràcter definitiu a les places que, successivament, li van ser suprimides.
En el cas que el professor afectat no haja exercit un altre destí definitiu, tindrà dret que se li acumulen, als efectes assenyalats, la puntuació següent: 1,000 punt per any, amb destí provisional.
Igualment, els dits criteris seran aplicables als funcionaris que participen des del destí adjudicat, en compliment de sanció disciplinària de trasllat amb canvi de residència.
Els funcionaris que es troben prestant servicis en el primer destí definitiu obtingut després d'haver-se'ls suprimit la plaça de què eren titulars tindran dret que se'ls consideren com a prestats al centre des del qual concursen els servicis que acrediten en el centre en què se'ls va suprimir la plaça i, si és el cas, els prestats amb caràcter provisional després de l'esmentada supressió. Este mateix criteri s'aplicarà als que es troben prestant servicis en el primer destí definitiu obtingut després d'haver perdut el seu destí per compliment de sentència o resolució de recurs, o per provindre de la situació d'excedència forçosa.
1.2.5. Els funcionaris de carrera en expectativa de destí i els qui, participant per primera vegada amb caràcter voluntari, opten en la seua sol·licitud per la puntuació corresponent a este subapartat en substitució de la corresponent al subapartat 1.2.4, en la forma que s'especifica en la disposició complementària tercera d'este barem. Per cada any de servici: 1,000 punt.
1.2.6. Quan la plaça amb caràcter definitiu des de la qual es participa tinga la qualificació expressa, per part de l'administració de què depenga, com d'especial dificultat, s'afegirà a la puntuació del subapartat 1.2.4 la següent puntuació a comptar del moment de la declaració:
Pel primer i segon any: 1,000 punt per any.
Pel tercer any: 1,500 punts.
Pel quart i quint any: 2,000 punts per any.
Pel sext any: 2,000 punts.
Pel sèptim i octau any: 2,000 punts per any.
Pel nové any: 1,500 punts.
Pel desé i següents: 1,000 punt per any.
Documentació justificativa: certificació expedida per l'administració educativa competent que acredite que la plaça des de la qual es participa està qualificada d'especial dificultat.
1.3. Mèrits acadèmics (màxim 10,000 punts).
Únicament es tindran en compte a l'efecte de la seua valoració els títols amb validesa oficial en l'Estat espanyol.
1.3.1. Doctorat i premis extraordinaris (vegeu la disposició complementària quarta).
Per haver obtingut el títol de doctor en la titulació al·legada per a l'ingrés en el cos des del qual es concursa: 5,000 punts.
Documentació justificativa: Títol o certificació de l'abonament dels drets d'expedició d'acord amb el que preveu l'Orde Ministerial de 8 de juliol de 1988 (Boletín Oficial del Estado del 13 de juliol).
Per premi extraordinari en el doctorat de la titulació al·legada per a l'ingrés en el cos des del qual es concursa: 1,000 punt.
Documentació justificativa: document justificatiu d'este.
Per premi extraordinari en la titulació al·legada per a l'ingrés en el cos des del qual es concursa: 0,500 punts.
Documentació justificativa: document justificatiu.
Pel títol de doctor en altres llicenciatures: 3,000 punts:
Documentació justificativa: document justificatiu.
Per premi extraordinari en un altre doctorat: 0,500 punts.
Documentació justificativa: document justificatiu.
Per premi extraordinari en altres llicenciatures: 0,250 punts.
Documentació justificativa: document justificatiu.
1.3.2. Altres titulacions universitàries.
La possessió de titulacions que figuren en el catàleg oficial de títols universitaris es valoraran de la manera següent:
Titulacions de primer cicle: per la segona i restants diplomatures, enginyeries tècniques, arquitectura tècnica o títols declarats, a tots els efectes, legalment equivalents i pels estudis corresponents al primer cicle d'una llicenciatura, arquitectura o enginyeria: 3,000 punts.
En cap cas serà valorable el primer títol o estudis d'esta naturalesa que posseïsca el candidat.
Documentació justificativa: Títol al·legat per a ingrés en el cos i quants s'aporten com a mèrit o, si és el cas, els certificats de l'abonament dels drets d'expedició, d'acord amb el que preveu l'O.M. de 8 de juliol de 1988 (BOE del 13). En el cas d'estudis corresponents als primers cicles, certificacions acadèmiques en què s'acredite la superació dels mateixos
Titulacions de segon cicle: pels estudis corresponents al segon cicle de llicenciatures, enginyeries, arquitectures o títols declarats, a tots els efectes, legalment equivalents: 3,000 punts.
En el cas de funcionaris pertanyents a cossos docents del grup A no serà valorable en cap cas el primer títol o estudis d'esta naturalesa que posseïsca el candidat.
Documentació justificativa: Títol al·legat per a ingrés en el cos i quants s'aporten com a mèrit o, si és el cas, els certificats de l'abonament dels drets d'expedició, d'acord amb el que preveu la O.M. de 8 de juliol de 1988 (BOE de 13). En el cas d'estudis corresponents als primers cicles, certificacions acadèmiques en què s'acredite la superació dels mateixos
1.3.3. Titulacions d'ensenyances de règim especial.
Les titulacions de les ensenyances de règim especial atorgades per les escoles oficials d'idiomes i conservatoris de música o dansa es valoraran de la manera següent: Ensenyances professionals de música i dansa: 1,000 punt.
Escoles oficials d'idiomes:
Cicle elemental o certificat de Nivell Intermedi: 1,000 punt.
Cicle superior o certificat de Nivell Avançat: 1,000 punt.
La possessió del certificat d'aptitud o del Nivell Avançat de l'Escola Oficial d'idiomes engloba els dos cicles.
Documentació justificativa: títols que es posseïsquen o, si és el cas, certificació acreditativa d'haver desenrotllat els estudis conduents a la seua obtenció.
1.4. Formació i perfeccionament (màxim 5,000 punts).
1.4.1 Per cursos superats que tinguen com a objecte el perfeccionament sobre els aspectes científics i didàctics de l'especialitat corresponents a les places a què opte el participant, o relacionats amb l'organització escolar o amb les noves tecnologies aplicades a l'Educació, organitzats pel Ministeri d'Educació, per les administracions educatives de les comunitats autònomes, per institucions sense ànim de lucre que hagen sigut homologats o reconeguts per les administracions precitades, així com els organitzats per les universitats: fins a 4,000 punts.
Es puntuaran 0,100 punts per cada 10 hores de cursos superats acreditats. A estos efectes se sumaran les hores de tots els cursos, però no es puntuarà la resta del nombre d'hores inferiors a 10. Quan els cursos estiguen expressats en crèdits, s'entendrà que cada crèdit equival a 10 hores.
Documentació justificativa: certificat d'aquells en què conste de manera expressa el nombre d'hores de duració del curs. En el cas dels organitzats per les institucions sense ànim de lucre, haurà d'acreditar-se fefaentment el reconeixement o homologació.
1.4.2 Per altres activitats de formació i perfeccionament en matèria educativa inclosa la impartició de cursos: fins a 1,000 punt.
Documentació justificativa: certificació d'estes.
1.4.3. Per cada especialitat de què siga titular corresponent al cos pel qual es concursa diferent de la d'ingrés en este, adquirida a través del procediment d'adquisició de noves especialitats previst en els reials decrets 850/1993, de 4 de juny, 334/2004, de 27 de febrer, i 276/2007, de 3 de maig (en el cas dels cossos de catedràtics es consideraran especialitats adquirides en el corresponent cos de professors): 1,000 punt.
Documentació justificativa: credencial d'adquisició de la nova especialitat.
2. Altres mèrits (màxim 18,000 punts)
2.1. Publicacions (fins a 5,000 punts)
2.1.1. Per publicacions de caràcter didàctic sobre disciplines objecte del concurs o directament relacionades amb els aspectes generals o transversals del currículum o amb l'organització escolar: fins a 2,500 punts.
2.1.2. Per publicacions de caràcter científic i projectes i innovacions tècniques sobre les disciplines objecte del concurs: fins a 2,500 punts.
Els mèrits aportats d'acord amb estos dos subapartats només podran puntuar-se per un d'estos.
Documentació justificativa: aquelles publicacions que, estant obligades a consignar l'ISBN, en virtut del que disposa el Decret 2984/1972, de 2 novembre, o si és el cas, ISSN o ISMN, no en tinguen, no seran valorades, ni tampoc aquelles en què l'autor en siga l'editor.
En el cas de llibres, els exemplars corresponents o fotocòpia completa dels quals, amb la compulsa, com a mínim, de les pàgines acreditatives de l'autoria, així com certificat de l'editorial on conste la difusió d'estos en llibreries comercials.
Per a la valoració de llibres editats per universitats, organismes o entitats públiques, caldrà aportar certificació en què conste la distribució i els objectius d'estos.
En el cas de revistes, certificació en què conste el nombre d'exemplars, els llocs de distribució i venda, o l'associació científica o didàctica, legalment constituïda, a la qual pertany la revista.
En els supòsits en què l'editorial o associació hagen desaparegut, este aspecte haurà de justificar-se per qualsevol mitjà de prova admissible en dret.
En el cas de publicacions que només es donen en format electrònic, es presentarà un informe oficial en el qual l'organisme emissor certificarà que la publicació apareix en la base de dades bibliogràfiques. En este document s'indicarà la base de dades, el títol de la publicació, els autors, la revista, el volum, l'any i la pàgina inicial i final.
Els programes, les crítiques, els exemplars corresponents i, si és el cas, l'acreditació d'haver obtingut els premis corresponents, o fotocòpia completa compulsada.
1.3. Mèrits artístics (fins a 2,500 punts).
Per premis en exposicions o en concursos d'àmbit autonòmic, nacional o internacional.
Per composicions estrenades com a autor, publicacions, concerts com a solista o gravacions amb depòsit legal, per premis en certàmens o en concursos d'àmbit autonòmic, nacional o internacional.
Documentació justificativa: els programes, les crítiques, els exemplars corresponents, i si és el cas, l'acreditació d'haver obtingut els premis corresponents.
2.2. Valoració per treballs desenrotllats (fins a 10,000 punts). (Vegeu la disposició complementària quinta).
2.2.1. Per cada any com a director/a en centres públics docents, en centres de professors i recursos o institucions anàlogues establides per les administracions educatives en les seues convocatòries específiques, així com director d'agrupacions de llengua i cultura espanyoles: 3,000 punts.
Les fraccions d'any es computaran a raó de 0,250 punts per mes complet.
Documentació justificativa: nomenament expedit per l'administració educativa competent amb diligència de possessió i cessament o, si és el cas, certificació en què conste que este curs es continua en el càrrec.
2.2.2. Per cada any com vicedirector/a, subdirector/a, secretari/a o cap/a d'estudis i assimilats en Centres públics docents: 2,000 punts.
Les fraccions d'any es computaran a raó de 0,160 punts per mes complet.
Documentació justificativa: nomenament expedit per l'administració educativa competent amb diligència de possessió i cessament o, si és el cas, certificació en què conste que este curs es continua en el càrrec.
2.2.3. Per cada any en altres càrrecs directius de centres públics docents: 1,000 punt.
Les fraccions d'any es computaran a raó de 0,080 punts per mes complet.
Documentació justificativa: document justificatiu del nomenament expedit per l'administració educativa competent amb expressió de la duració real del càrrec o, si és el cas, certificació en què conste que este curs es continua en el càrrec.
2.2.4. Per cada any com a cap de seminari, departament o divisió de centres públics d'Ensenyança Secundària, Batxillerat, Adults, Formació Professional, Artístiques i Idiomes, assessor/a de Formació Permanent, director/a d'un equip d'Orientació Educativa i Psicopedagògica, coordinador/a de Riscos Laborals, coordinador/a de Noves Tecnologies, o les figures anàlogues que cada administració educativa establisca en la seua convocatòria específica: 0,500 punts.
Les fraccions d'any es computaran a raó de 0,040 punts per mes complet.
Documentació justificativa: document justificatiu del nomenament expedit per l'administració educativa competent amb expressió de la duració real del càrrec o, si és el cas, certificació en què conste que este curs es continua en el càrrec.
2.2.5. Per cada any de servici exercint llocs en l'administració educativa de nivell de complement de destí igual o superior a l'assignat al cos pel qual participa: 1,500 punts.
Les fraccions d'any es computaran a raó de 0,120 punts per mes complet.
Documentació justificativa: document justificatiu del nomenament expedit per l'administració educativa competent amb diligència de possessió i cessament o, si és el cas, certificació que continua en el seu lloc.
2.3. Coneixement del valencià
Certificat de capacitació: 3,000 punts.
Disposicions complementàries
Primera
Valoració de l'antiguitat
1. A l'efecte dels subapartats 1.2.1, 1.2.2, 1.2.3, 1.2.4, 1.2.5 i 1.2.6, es valoraran com a any tots aquells servicis que es corresponguen amb servicis efectius prestats des de la data d'inici del curs acadèmic fins a la data de finalització d'este. A este efecte, en el cas de funcionaris de carrera dels cossos de catedràtics d'Ensenyança Secundària, de catedràtics d'escoles oficials d'idiomes i de catedràtics d'arts plàstiques i disseny, es tindran en compte els servicis prestats com a funcionaris de carrera dels corresponents cossos de professors, amb anterioritat a la integració, inclosos els prestats com a funcionaris dels antics cossos de catedràtics de Batxillerat, catedràtics d'escoles oficials d'idiomes i professors de taller d'escoles d'arts aplicades i oficis artístics.
2. Els servicis al·ludits en els subapartats 1.2.2 i 1.2.3 no seran tinguts en compte en els anys en què foren simultanis entre si o, amb els servicis dels subapartats 1.2.1, 1.2.4 o 1.2.5.
3. A l'efecte dels subapartats 1.2.1, 1.2.2, 1.2.3 i 1.2.4 seran computats els servicis que s'hagueren prestat en situació de servicis especials, expressament declarats com a tals en els apartats previstos en l'article 87 de la Llei 7/2007, de 12 d'abril, així com les situacions d'idèntica naturalesa establida per disposicions anteriors a l'esmentada llei. Igualment seran computats, a estos efectes, els dos primers anys d'excedència per atenció de familiars declarada d'acord amb l'article 89.4 de la Llei 7/2007, de 12 d'abril.
4. A l'efecte de la documentació justificativa dels subapartats 1.1.1, 1.1.2, 1.2.1, 1.2.2, 1.2.3, 1.2.4 i 1.2.5, podrà substituir-se per l'aportació dels servicis d'ofici per l'administració educativa que així ho determine.
Segona
Centre des del qual se sol·licita participar en el concurs.
Als efectes del subapartat 1.2.4 del barem es considera com a centre des del qual se sol·licita participar en el concurs, aquell a la plantilla del qual pertanga l'aspirant amb destí definitiu, o aquella en la qual s'estiga adscrit, sempre que esta situació implique pèrdua del seu destí docent, i seran únicament computables per este subapartat els servicis prestats com a funcionari de carrera en el cos a què corresponga la vacant. Queden exceptuats del que disposa el paràgraf anterior els funcionaris obligats a concursar per haver perdut el seu destí definitiu en compliment de sentència o resolució de recurs, per provindre d'excedència forçosa o per supressió del seu lloc de treball en els termes establits en la convocatòria. A estos funcionaris els serà aplicable allò que s'ha disposat a este efecte en el subapartat 1.2.4 del barem.
Tercera
Funcionaris de carrera que participen per primera vegada amb caràcter voluntari.
Els funcionaris de carrera que participen per primera vegada amb caràcter voluntari podran optar, indicant-ho en la seua instància de participació, per la puntuació corresponent al subapartat 1.2.4 d'este barem o pel subapartat 1.2.5 d'este mateix.
En el cas d'exercir l'opció pel subapartat 1.2.5 se'ls puntuarà per este subapartat, a més dels anys de servicis prestats com a funcionari de carrera en expectativa de destí, els que hagen prestat al centre des del qual participen amb un destí definitiu.
En el supòsit de no manifestar cap opció en la instància de participació, s'entendrà que opten per la puntuació corresponent al subapartat 1.2.4 d'este barem.
Quarta
Valoració dels mèrits acadèmics en els cossos de catedràtics.
Les especificacions que es fan en l'apartat 1.3 relatives a Doctorat, premi extraordinari en el Doctorat i premi extraordinari en la titulació al·legada per a l'ingrés en el cos des del qual es concursa, a l'efecte de la participació dels funcionaris dels cossos de catedràtics, s'entendran referides a la titulació al·legada per a l'ingrés al corresponent cos de professors des del qual s'han integrat, o si és el cas, l'al·legada per a l'ingrés en el cos de catedràtics numeraris de batxillerat, catedràtics d'escoles oficials d'idiomes i professors de terme d'escoles d'arts aplicades i oficis artístics.
Quinta
Valoració del treball desenrotllat
1. Pels subapartats 2.2.1, 2.2.2, 2.2.3, 2.2.4 i 2.2.5 només es valorarà l'exercici com a funcionari de carrera. A estos efectes, en el cas de funcionaris de carrera dels cossos de catedràtics d'Ensenyança Secundària, de catedràtics d'escoles oficials d'idiomes i de catedràtics d'arts plàstiques i disseny, es tindran en compte els servicis prestats en els dits càrrecs com a funcionaris de carrera dels corresponents cossos de professors, amb anterioritat a la integració, inclosos els prestats com a funcionaris dels antics cossos de catedràtics de Batxillerat, catedràtics d'escoles oficials d'idiomes i professors de terme d'escoles d'arts aplicades i oficis artístics.
2. La valoració del treball desenrotllat quan es trobe referida a centres d'Educació de Persones Adultes només es valorarà quan en els dits centres s'hagen impartit les mateixes ensenyances que s'impartixen als centres a què es referix este subapartat.
3. Als efectes previstos en els subapartats 2.2.1, 2.2.2 i 2.2.3 del barem de mèrits, es consideraran Centres públics assimilats als centres públics d'Ensenyança Secundària els següents:
- Instituts de Batxillerat
- Instituts de Formació Professional
- Centres d'Educació de Persones Adultes, sempre que impartisquen les mateixes ensenyances que en els centres a què es referixen estos subapartats.
- Centres d'Ensenyances Integrades.
4. Als efectes previstos en el subapartat 2.2.2 del barem de mèrits es consideraran com a càrrecs directius assimilats, almenys, els següents:
- Els càrrecs al·ludits en este apartat exercits en seccions de Formació Professional.
- Cap d'estudis adjunt
- Cap de residència
- Delegat del cap d'estudis d'institut de Batxillerat o semblants en comunitats autònomes.
- director-cap d'estudis de secció delegada
- director de secció filial
- director de centre oficial de patronat d'Ensenyança Mitjana
- Administrador en centres de Formació Professional
- Professor delegat en el cas de la Secció de Formació Professional
5. Pel subapartat 2.2.3 del barem de mèrits es puntuaran, almenys, els següents càrrecs directius:
- Vicesecretari
- Delegat-cap d'estudis nocturns en secció delegada
- Delegat del secretari d'extensions d'instituts de Batxillerat o semblants en comunitats autònomes.
- director, cap d'estudis o secretari de centres homologats de conveni amb corporació locals.
- director de col·legi lliure adoptat amb número de registre de personal.
- Secretari de centre oficial de patronat d'Ensenyança Mitjana.
6. Quan es produïsca exercici simultani de càrrecs, no podrà acumular-se la puntuació.
Annex I-b)
Barem de prioritats en l'adjudicació de destí, en els cossos de catedràtics i professors de música i arts escèniques.
1. Mèrits expressament indicats en la Disposició Addicional sexta, apartat 3, de la Llei Orgànica 2/2006, de 3 de maig d'Educació (LOE).
1.1. Antiguitat (veure disposició complementària primera).
1.1.1. Per cada any de servicis efectius prestats en la situació de servici actiu com a funcionari de carrera en el cos a què corresponga la vacant: 2,000 punts.
Les fraccions d'any es computaran a raó de 0,160 punts per mes complet.
1.1.2. Per cada any de servicis efectius com a funcionari de carrera en altres cossos o escales docents a què es referix la LOE d'este mateix o superior subgrup: 1,500 punts.
Les fraccions d'any es computaran a raó de 0,120 punts per mes complet.
1.1.3. Per cada any de servicis efectius com a funcionari de carrera en altres cossos o escales docents a què es referix la LOE de subgrup inferior: 0,750 punts.
Les fraccions d'any es computaran a raó de 0,060 punts per mes complet.
1.1.4. Per cada any consecutiu com a funcionari amb destí definitiu en la mateixa plaça del centre des del qual es concursa o en un lloc al qual s'estiga adscrit temporalment a l'estranger, en la funció inspectora a l'empara de la disposició addicional quinze de la Llei de Mesures per a la Reforma de la Funció Pública, o en altres llocs, servicis d'investigació o suport a la docència, dependents de l'administració educativa sempre que estes situacions d'adscripció impliquen pèrdua del seu destí docent. En els supòsits d'adscripció, el temps que transcorre des de la seua finalització fins a la participació en este concurs serà valorat pel subapartat 1.1.5. (Veure disposició complementària segona).
Valoració:
Pel primer i segon any: 2,000 punts per any.
Pel tercer any: 3,000 punts.
Pel quart i quint any: 4,000 punts per any.
Pel sext any: 5,000 punts.
Pel sèptim i octau any: 4,000 punts per any.
Pel nové any: 3,000 punts.
Pel desé i següents: 2,000 punts per any.
Són únicament computables per este apartat els servicis prestats com a funcionari de carrera en el cos a què corresponga la vacant.
Per als funcionaris obligats a concursar per haver perdut el seu destí definitiu en compliment de sentència o resolució de recurs, per provindre de la situació d'excedència forçosa o, si és el cas, per supressió expressa amb caràcter definitiu, en els termes en què s'establisquen en cada convocatòria, de la seua plaça, o per haver sigut desplaçats dels seus centres en els termes que igualment establisca cada convocatòria, es considerarà com a plaça des de la qual participen, per tal de determinar els servicis a què es referix este apartat, l'última exercida amb caràcter definitiu a la qual s'acumularan, si és el cas, els prestats provisionalment, amb posterioritat, en qualsevol plaça. Tindran dret, a més, que se'ls acumulen a la plaça de procedència els servicis prestats amb caràcter definitiu en la plaça immediatament anterior. Per al cas de professors afectats per supressions consecutives de places, eixa acumulació comprendrà els servicis prestats amb caràcter definitiu en les places que, successivament, els van ser suprimides.
En el cas que el professor afectat no haja exercit un altre destí definitiu, tindrà dret que se li acumulen als efectes assenyalats la puntuació següent: 1,000 punt per cada any amb destí provisional.
Igualment, els esmentats criteris seran aplicables als funcionaris que participen des del destí adjudicat, en compliment de sanció disciplinària de trasllat amb canvi de residència.
Els funcionaris que es troben prestant servicis en el primer destí definitiu obtingut després d'haver-se'ls suprimit la plaça de la qual eren titulars tindran dret que se'ls consideren com prestats al centre des del qual concursen els servicis que acrediten al centre en què se'ls va suprimir la plaça i, si és el cas, els prestats amb caràcter provisional després de l'esmentada supressió. Este mateix criteri s'aplicarà als que es troben prestant servicis en el primer destí definitiu obtingut després d'haver perdut el seu destí per compliment de sentència o resolució de recurs, o per provindre de la situació d'excedència forçosa.
1.1.5. Els funcionaris de carrera en expectativa de destí i els que, participant per primera vegada amb caràcter voluntari, opten en la seua sol·licitud per la puntuació corresponent a este subapartat en substitució de la corresponent al subapartat 1.1.4 en la forma que s'especifica en la disposició complementària tercera d'este barem.
Per cada any de servici: 1,000 punt.
1.2. Mèrits acadèmics (màxim 10,000 punts).
1.2.1. Per premis extraordinaris:
Per premi en l'últim curs de Grau Superior de l'especialitat per la qual es concursa: 5,000 punts.
Documentació justificativa: document justificatiu d'este.
Per menció honorífica en el Grau Superior de l'especialitat corresponent a l'ingrés en el cos des del qual es concursa: 3,000 punts.
Documentació justificativa: document justificatiu d'este.
Per premi fi de Grau Mitjà de l'especialitat corresponent al títol al·legat per a l'ingrés en el cos des del qual es concursa: 5,000 punts.
Documentació justificativa: document justificatiu d'este.
Per menció honorífica en el final de Grau Mitjà de l'especialitat corresponent al títol al·legat per a l'ingrés en el cos des del qual es concursa: 3,000 punts.
Documentació justificativa: document justificatiu d'este.
Per premi o menció honorífica en especialitats diferents de les al·legades per a l'ingrés en el cos des del qual es concursa: 1,000 punt.
Documentació justificativa: document justificatiu d'este.
1.2.2. Per altres titulacions: únicament es tindran en compte a l'efecte de la seua valoració els títols amb validesa oficial a l'Estat espanyol.
Per cada títol de professor, professor superior de Conservatori, Escola Superior de Dansa, Cant o Art Dramàtic diferent de l'al·legat per a l'ingrés en el cos des del qual es concursa.
Pel primer: 3,000 punts.
Pels restants: 1,000 punt.
Documentació justificativa: Títol al·legat per a ingrés en el cos i quants s'aporten com a mèrit o, si és el cas, els certificats de l'abonament dels drets d'expedició, d'acord amb el que preveu l'O.M. de 8 de juliol de 1988 (BOE del 13).
1.3. Mèrits artístics.
Per composicions estrenades com a autor, publicacions o gravacions amb depòsit legal, per premis en certàmens o en concursos d'àmbit autonòmic, nacional o internacional: màxim 2,500 punts.
Per concerts com a director, solista, solista en l'orquestra o en agrupacions camerístiques (duos, trios, quartets, ...) realitzats en els últims cinc anys: màxim 2,500 punts.
Documentació justificativa: Els programes, crítiques, exemplars corresponents i, si és el cas, l'acreditació d'haver obtingut els premis corresponents.
1.4. Formació i perfeccionament (màxim 5,000 punts).
1.4.1. Per cursos superats que tinguen com a objecte el perfeccionament sobre els aspectes científics i didàctics de les especialitats corresponents a les places a què opte el participant, o relacionats amb l'organització escolar o amb les noves tecnologies aplicades a l'educació, organitzats pel Ministeri d'Educació, per les administracions educatives de les comunitats autònomes, per institucions sense ànim de lucre que hagen sigut homologats o reconeguts per les esmentades administracions educatives, així com els organitzats per les universitats: fins a 4,000 punts.
Es puntuaran 0,100 punts per cada 10 hores de cursos superats acreditats. A este efecte se sumaran les hores de tots els cursos, i no es puntuarà la resta del nombre d'hores inferiors a 10. Quan els cursos vinguen expressats en crèdits s'entendrà que cada crèdit equival a 10 hores.
Documentació justificativa: certificat en què conste de forma expressa el nombre d'hores de duració del curs. En el cas dels organitzats per les institucions sense ànim de lucre, haurà d'acreditar-se fefaentment el reconeixement o la homologació.
1.4.2. Per altres activitats de formació i perfeccionament en matèria educativa incloent-hi la impartició de cursos: fins a 1,000 punt.
Documentació justificativa: certificació d'estes.
1.4.3. Per cada especialitat de què siga titular corresponent al cos pel qual es concursa diferent de la d'ingrés en este, adquirida a través del procediment d'adquisició de noves especialitats regulat en els reials decrets 850/1993, de 4 de juny, 334/2004, de 27 de febrer i 276/2007, de 23 de febrer: 1,000 punt.
Documentació justificativa: credencial d'adquisició de la nova especialitat.
2. Altres mèrits (màxim 18,000 punts).
2.1. Publicacions (fins a 5,000 punts).
2.1.1. Per publicacions de caràcter didàctic sobre disciplines objecte del concurs o directament relacionades amb aspectes generals o transversals del currículum o amb l'organització escolar: fins a 2,500 punts.
2.1.2. Per publicacions de caràcter científic i projectes i innovacions tècniques sobre les disciplines objecte del concurs: fins a 2,500 punts.
Els mèrits aportats d'acord amb estos dos subapartats només podran puntuar-se per un.
Documentació justificativa: aquelles publicacions, que estant obligades a consignar l'ISBN en virtut del que disposa el Decret 2984/1972, de 2 novembre o si és el cas ISSN o ISMN, no en tinguen, no seran valorades, així com aquelles en què l'autor en siga l'editor.
En el cas de llibres, els exemplars corresponents o fotocòpia completa d'estos, amb la compulsa, com a mínim, de les pàgines acreditatives de l'autoria, així com certificat de l'editorial on conste la seua difusió en llibreries comercials.
Per a la valoració de llibres editats per universitats, organismes o entitats públiques, serà necessari aportar una certificació en què conste la distribució i els objectius d'estos.
En el cas de revistes, una certificació en què conste el nombre d'exemplars, llocs de distribució i venda, o associació científica o didàctica, legalment constituïda, a la qual pertany la revista.
En els supòsits en què l'editorial o associació haja desaparegut, este aspecte haurà de justificar-se per qualsevol mitjà de prova admissible en dret.
En el cas de publicacions que només tinguen format electrònic, es presentarà un informe oficial en el qual l'organisme emissor certificarà que la publicació apareix en la base de dades bibliogràfiques. En este document s'indicarà la base de dades, el títol de la publicació, els autors, la revista, el volum, l'any i la pàgina inicial i final.
2.1.3. Mèrits artístics
Per premis en exposicions o en concursos d'àmbit autonòmic, nacional i internacional: fins a 2,500 punts.
Documentació justificativa: els programes, les crítiques i, si és el cas, l'acreditació d'haver obtingut els premis corresponents, o fotocòpia completa compulsada.
Els mèrits aportats d'acord amb este subapartat no seran tinguts en compte quan s'hagen aportat per a la seua valoració per l'apartat 1.3 d'este barem.
2.2. Valoració per treballs exercits (fins a 10,000 punts) (vegeu la disposició complementària quarta).
2.2.1. Per cada any com a director/a en centres públics docents: 3,000 punts.
Les fraccions d'any es computaran a raó de 0,250 punts per mes complet.
Documentació justificativa: nomenament expedit per l'administració educativa competent amb diligència de possessió i cessament o, si és el cas, certificació en què conste que este curs es continua en el càrrec.
2.2.2. Per cada any com a vicedirector/a, subdirector/a, secretari/ària o cap d'estudis i assimilats en centres públics docents: 2,000 punts.
Les fraccions d'any es computaran a raó de 0,160 punts per mes complet.
Documentació justificativa: nomenament expedit per l'administració educativa competent amb diligència de possessió i cessament o, si és el cas, certificació en què conste que este curs es continua en el càrrec.
2.2.3. Per cada any en altres càrrecs directius de centres públics docents: 1,000 punt.
Les fraccions d'any es computaran a raó de 0,080 punts per mes complet.
Documentació justificativa: document justificatiu del nomenament amb expressió de la duració real del càrrec.
2.2.4. Per cada any d'exercici de càrrec de coordinació didàctica: 0,500 punts.
Les fraccions d'any es computaran a raó de 0,040 punts per mes complet.
Documentació justificativa: document justificatiu del nomenament amb expressió de la duració real del càrrec.
2.2.5. Per cada any d'exercici de llocs en l'administració educativa de nivell de complement de destí igual o superior a l'assignat al cos pel qual es participa: 1,500 punts.
Les fraccions d'any es computaran a raó de 0,120 punts per mes complet.
Documentació justificativa: Document justificatiu del nomenament amb expressió de la duració real del càrrec.
2.3. Coneixement del valencià
Certificat de capacitació: 3,000 punts.
Disposicions complementàries
Primera
Valoració de l'antiguitat
1. A l'efecte dels subapartats 1.1.1, 1.1.4 i 1.1.5, es valoraran com a any tots aquells servicis que es corresponguen amb servicis prestats des de la data d'inici del curs acadèmic fins a la data de finalització d'este.
2. Els servicis al·ludits en els subapartats 1.1.2 i 1.1.3 no seran tinguts en compte en els anys en què siguen simultanis entre si o, amb els servicis dels subapartats 1.1.1, 1.1.4 o 1.1.5.
3. A l'efecte dels subapartats 1.1.1, 1.1.2, 1.1.3 i 1.1.4 seran computats els servicis que s'hagen prestat en situació de servicis especials, expressament declarats com a tals en els apartats previstos en l'article 87 de la Llei 7/2007, de 12 d'abril, així com les situacions d'idèntica naturalesa establides per disposicions anteriors a la dita llei. Igualment serà computat, a este efecte, els dos primers anys d'excedència per atenció de familiars declarada d'acord amb l'article 89.4 de la Llei 7/2007, de 12 d'abril.
4. A l'efecte de la documentació justificativa dels subapartats 1.1.1, 1.1.2, 1.1.3, 1.1.4 i 1.1.5, podrà substituir-se per l'aportació dels servicis d'ofici per l'administració educativa que així ho determine.
Segona
Centre des del qual se sol·licita participar en el concurs
Als efectes del subapartat 1.1.4 del barem, es considera com a centre des del qual se sol·licita participar en el concurs aquell a la plantilla del qual pertanga l'aspirant amb destí definitiu, o en el qual estiga adscrit, sempre que esta situació implique pèrdua del seu destí docent, sent únicament computables per este apartat els servicis prestats com a funcionari de carrera en el cos a què corresponga la vacant. Queden exceptuats del que disposa el paràgraf anterior els funcionaris obligats a concursar per haver perdut el seu destí definitiu en compliment de sentència o resolució de recurs, per provindre d'excedència forçosa o per supressió del seu lloc de treball en els termes establits en la convocatòria. A estos funcionaris els serà aplicable el que disposa a este efecte el subapartat 1.1.4 del barem.
Tercera
Funcionaris de carrera que participen per primera vegada amb caràcter voluntari.
Els funcionaris de carrera que participen per primera vegada amb caràcter voluntari podran optar, indicant-ho en la seua instància de participació, per la puntuació corresponent al subapartat 1.1.4 d'este barem o pel subapartat 1.1.5 d'este.
En el cas d'exercir l'opció pel subapartat 1.1.5 se'ls puntuarà per este subapartat, a més dels anys de servicis prestats com a funcionari de carrera en expectativa de destí, els que hagen prestat en el centre des del qual participen amb un destí definitiu.
En el supòsit que no es manifeste cap opció en la instància de participació, s'entendrà que opten per la puntuació corresponent al subapartat 1.1.4 d'este barem.
Quarta
Valoració del treball exercit
1. Pels subapartats 2.2.1, 2.2.2, 2.2.3, 2.2.4 i 2.2.5 només es valorarà l'exercici com a funcionari de carrera.
2. Als efectes previstos en els subapartats 2.2.1, 2.2.2 i 2.2.3 del barem de mèrits, es consideraran centres públics als quals corresponen les vacants:
- Conservatoris superiors de música o dansa
- Conservatoris professionals de música o dansa
- Conservatoris elementals de música
- Escoles superiors d'art dramàtic
- Escola superior de cant
3. Als efectes previstos en el subapartat 2.2.2 del barem de mèrits, es considerarà com a càrrec directiu assimilat, si és el cas, el de cap d'estudis adjunt.
4. Per l'apartat 2.2.3 del barem de mèrits es puntuarà, si és el cas, el càrrec de vicesecretari.
5. Pel subapartat 2.2.4 del barem de mèrits, es puntuaran els següents càrrecs directius:
- Cap de seminari
- Cap de departament didàctic
6. Quan es produïsca l'exercici simultani de càrrecs, no podrà acumular-se la puntuació.